Erakor Golden Star hemi inkrisim lid blong hem long 5 poen afta we hemi kam blong winim Tafea FC las wiken long 2-1.
Fes maj blong dei Shepherds United i pleiem Mauriki.
Shepherds oli no westem taem nating blong faenem baksaed blong net blong Mauriki 2 taem bifo fes haf i finis, blong putum sko long haf taem 2-0 long feva blong Shepherds United.
Eli long sekon haf, Shepherds difenda, Willie Ola, hemi karem sekon yelo kad, mo rafri i givim hem red kad mo semtaem sendem aot hem long fil, blong livim Shepherds wetem 10 man.
Wetem 10 man ia, instead blong Mauriki i kapitolaes long hemia, Shepherds i kam blong makem 3 moa poen antap long 2 poen blong olgeta, blong putum faenol sko long 5-0.
Win blong Shepherds United ia hemi fes eva win blong olgeta long jampionship.
Sekon maj blong dei, Digicel Amicale i pleiem Tupuji Imere.
Digicel Amicale nao oli openem sko thru long wan ribaon we Francois Sakama hemi karem long fored blong gol afta long wan gudfala muv blong Kensi Tangis, be i lukim Tupuji oli kam bihaen blong ikwalaes, blong putum faenol sko long 1-1.
Wetem sko laen i lukim tufala klab ia, posisen long klasmen i no jenis nomo.
Las maj blong dei we hemi wan faet from top blong klasmen, Tafea nao hemi openem sko fes wan thru long Robert Tasso, be i lukim wan foul insaed long penalty box, Brian Kaltak i konvetem penalty ia, blong livim sko long haf taem long 1-1.
Long sekon haf, Tony Kaltak hemi makem sekon poen blong Erakor mo semtaem silim posisen blong Erakor long top blong klasmen, wetem 2-1 win ia.
From se long Sarere ia bambae i gat Rugby League Intanasonal maj bitwin Vanuatu mo Solomon Islands long Port Vila Stadium, Port Vila Football Association i stap muvum olgeta gem blong wiken ia i kam long olgeta wik dei nomo.
Tumoro, Tuesde, long 3pm Siaraga i plei Mauriki.
Long Wednesde 3pm, Digicel Amicale i plei Spirit 08.
Long Tasde, Erakor i plei Tupuji Imere long 3pm mo long Fraede, Ifira i plei Tafea.
Afta long olgeta maj las wiken i lukim long klasmen:
1-Erakor GS FC 21
2-Tafea FC 16
3- Ifira BB FC 15
4- Digicel Amicale FC 12
5-Tupuji Imere FC 11
6- Siaraga FC 4
7- Mauriki FC 4
8- Spirit 08 FC 3
9- Shepherds United FC 3
tpi_Latn lmo_Latn tpi_Latn tpi_Latn tpi_Latn tpi_Latn ita_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn ltg_Latn bjn_Latn jav_Latn bjn_Latn ibo_Latn jav_Latn ltz_Latn ltz_Latn swh_Latn